བླ་མའི་ཐུགས་སྒྲུབ་བདེ་གཤེགས་ཀུན་འདུས་ལས༔ བྱིན་འབེབས་ཚངས་པའི་གཎྜིའི་ཕྲེང་བ་བཞུགས་སོ༔ «བླ་མའི་ཐུགས་སྒྲུབ་ཡིད་བཞིན་ནོར་བུ་ལས༔ བྱིན་འབེབས་དཀྱིལ་འཁོར་བཅའ་གཞི་གཞུང་ལག་ལེན༔ སྔ་འགྱུར་རྡོ་རྗེ་ཐེག་པའི་གོ་རིམ་གྱིས༔ དབང་བཞི་ཆུ་བོའི་བཀའ་ཆེན་འབེབས་པའི་ཚེ༔ ཐུགས་རྗེའི་དབྱིངས་ནས་འདུལ་ཞིང་བུ་ཡི་ཆེད༔ སྐལ་ལྡན་སྨིན་གྲོལ་ལམ་ལ་བཀོད་པའི་ཕྱིར༔ ཐོག་མར་རིགས་ལྡན་བཅུ་དྲུག་གར་ཆས་སྤྲས༔ ལོངས་སྐུའི་ཆས་ཀྱིས་ཕྱུག་པར་བགྱིས་ནས་སུ༔ ཌཱ་མ་རུ་དང་དྲིལ་བུ་རྐང་གླིང་བཅས༔ རོལ་མོའི་བྱེ་བྲག་ཇི་སྙེད་ཚོགས་ནས་སུ༔ ཞིང་ཁམས་ཀུན་ཁྱབ་དྲི་བསུང་ཕྱུར་མར་བཏང་༔ འཕན་དར་རྒྱན་འཕྱངས་མཁའ་ལ་བསྐྱོད་པའི་རིགས༔ ཕྱོགས་བཅུར་མཆོད་པའི་རྣམ་པ་བསྒྲེངས་ནས་སུ༔ དཀྱིལ་འཁོར་མཐའ་ནས་གར་འཆམ་དབྱངས་རིང་ལེན༔ མོས་གུས་གདུང་བའི་ཤུགས་ལས་འདི་སྐད་དོ༔» ཧཱུྃ་ཧྲཱིཿ ཀ་དག་བདེ་ཆེན་ཞིང་ཁམས་ནས༔ རིགས་ཀྱི་བདག་པོ་ཐོག་མའི་མགོན༔ རིགས་ལྔའི་སངས་རྒྱས་ཚོགས་དང་བཅས༔ གནས་འདིར་སྤྱན་འདྲེན་བྱིན་ཆེན་ཕོབ༔ མོས་པའི་བུ་ལ་དབང་མཆོག་བསྐུར༔ ཨོ་རྒྱན་མཁའ་སྤྱོད་ཞིང་ཁམས་ནས༔ ལོངས་སྐུའི་དབང་ཕྱུག་འཇིག་རྟེན་མགོན༔ དག་ཞིང་རིག་འཛིན་ཚོགས་དང་བཅས༔ གནས་འདིར་སྤྱན་འདྲེན་བྱིན་ཆེན་ཕོབ༔ མོས་པའི་བུ་ལ་དབང་མཆོག་བསྐུར༔ རང་བྱུང་ལྷུན་གྲུབ་ཞིང་ཁམས་ནས༔ ཤཱཀ་ཐུབ་རིག་འཛིན་པདྨ་འབྱུང་༔ སྤྲུལ་སྐུ་བྱང་སེམས་རྗེས་འབྲངས་བཅས༔ གནས་འདིར་སྤྱན་འདྲེན་བྱིན་ཆེན་ཕོབ༔ མོས་པའི་བུ་ལ་དབང་མཆོག་བསྐུར༔ ཧེ་རུ་ཀ་པའི་གནས་བཅུ་ནས༔ དབྱིངས་ཕྱུག་ལས་ཀྱི་དབང་མོ་དང་༔ གྲུབ་ཐོབ་རིག་འཛིན་བརྒྱུད་པར་བཅས༔ གནས་འདིར་སྤྱན་འདྲེན་བྱིན་ཆེན་ཕོབ༔ མོས་པའི་བུ་ལ་དབང་མཆོག་བསྐུར༔ གནས་ཡུལ་སྒྲུབ་གནས་གཏེར་མཛོད་ནས༔ བཀའ་འདུས་བདེར་འདུས་དགོངས་འདུས་ཀྱི༔ དཀྱིལ་འཁོར་ལྷ་དང་སྲུང་མ་བཅས༔ གནས་འདིར་སྤྱན་འདྲེན་བྱིན་ཆེན་ཕོབ༔ མོས་པའི་བུ་ལ་དབང་མཆོག་བསྐུར༔ བསམ་ཡས་གངས་ཅན་མ་ལ་ཡར༔ བདེར་འདུས་རྩ་གསུམ་དགོངས་འདུས་ཀྱི༔ མན་ངག་བཀའ་བབ་བརྒྱུད་འཛིན་བཅས༔ གནས་འདིར་སྤྱན་འདྲེན་བྱིན་ཆེན་ཕོབ༔ མོས་པའི་བུ་ལ་དབང་མཆོག་བསྐུར༔ སྐུ་ཡི་སྒོ་ནས་བྱིན་རློབས་འཚལ༔ གསུང་གི་གདམས་པ་གནད་སྒྲོགས་འཚལ༔ ཐུགས་ཀྱི་གདམས་པ་སྒོ་དབྱེ་འཚལ༔ འགྲོ་བའི་དོན་དུ་བརྟན་བཞུགས་འཚལ༔ གསང་བའི་དཀྱིལ་འཁོར་འདི་ཉིད་དང་༔ བདག་དང་མོས་པའི་བུ་སློབ་ལ༔ ཐུགས་རྗེའི་སྐྱོང་བར་མཛད་དུ་གསོལ༔ ཨོཾ་གུ་རུ་དྷེ་ཝ་ཌཱཀྐི་ནཱི་བཛྲ་ས་མཱ་ཡ་ཕཻཾ་ཕཻཾ་ཨ་བེ་ཤ་ཡ་ཛ་ཛཿ ཛཿཧཱུྃ་བཾ་ཧོཿ སརྦ་ས་མ་ཡེ་སྭཱ་ཧཱ༔ «ཞེས་རིག་འཛིན་བརྒྱུད་པ་བཅས་བྱོན་ནས་མདུན་གྱི་ནམ་མཁར་བཞུགས་པར་བསམས༔» ཧཱུྃ༔ འོག་མིན་ཆོས་དབྱིངས་ཕོ་བྲང་ནས༔ སྣང་བ་མཐའ་ཡས་བྱིན་ཕོབ་ཅིག༔ དག་པ་མཁའ་སྤྱོད་ཕོ་བྲང་ནས༔ སྤྱན་རས་གཟིགས་དབང་བྱིན་ཕོབ་ཅིག༔ རི་རྒྱལ་མེ་རི་འབར་བ་རུ༔ དགའ་རབ་རྡོ་རྗེས་བྱིན་ཕོབ་ཅིག༔ ལྕང་ལོ་ཅན་གྱི་གནས་མཆོག་ནས༔ ཕྱག་ན་རྡོ་རྗེས་བྱིན་ཕོབ་ཅིག༔ མ་ལ་ཡ་ཡི་གནས་མཆོག་ནས༔ ཤྲཱི་སིངྷས་བྱིན་ཕོབ་ཅིག༔ བདེ་བྱེད་བརྩེགས་པའི་གནས་མཆོག་ནས༔ ལས་ཀྱི་དབང་མོས་བྱིན་ཕོབ་ཅིག༔ དྷ་ན་ཀོ་ཤའི་ཀློང་ནས་འཁྲུངས༔ མཚོ་སྐྱེས་རྡོ་རྗེས་བྱིན་ཕོབ་ཅིག༔ མཱ་ར་ཏི་ཀའི་གནས་མཆོག་ནས༔ མནྡ་ར་བས་བྱིན་ཕོབ་ཅིག༔ ཐོར་ལྕོག་དགུ་ལྡན་ཕོ་བྲང་ནས༔ ཨིནྡྲ་བོ་དྷིས་བྱིན་ཕོབ་ཅིག༔ ཧཱུྃ༔ བསིལ་བ་ཚལ་གྱི་གནས་མཆོག་ནས༔ ཧཱུྃ་ཆེན་ཀ་རས་བྱིན་ཕོབ་ཅིག༔ སྐུ་ལ་རྫོགས་པའི་གནས་མཆོག་ནས༔ འཇམ་དཔལ་བཤེས་གཉེན་བྱིན་ཕོབ་ཅིག༔ ལངྐ་བརྩེགས་པའི་གནས་མཆོག་ནས༔ ནཱ་གརྫུ་ནས་བྱིན་ཕོབ་ཅིག༔ པདྨ་བརྩེགས་པའི་གནས་མཆོག་ནས༔ པྲ་བྷ་ཧསྟཱིས་བྱིན་ཕོབ་ཅིག༔ ལྷུན་གྲུབ་གཏེར་གྱི་གནས་མཆོག་ནས༔ བི་མ་མི་ཏྲས་བྱིན་ཕོབ་ཅིག༔ གསང་ཆེན་རོལ་པའི་གནས་མཆོག་ནས༔ དྷ་ན་སཾ་སྐྲྀས་བྱིན་ཕོབ་ཅིག༔ ཧེ་ཆེན་བརྡལ་བའི་གནས་མཆོག་ནས༔ རོམྦུ་གུ་ཧྱས་བྱིན་ཕོབ་ཅིག༔ འཇིག་རྟེན་བརྩེགས་པའི་གནས་མཆོག་ནས༔ ཤཱནྟིཾ་གརྦྷས་བྱིན་ཕོབ་ཅིག༔ ནགས་ཚལ་དྲྭ་བ་ཅན་གྱི་གནས༔ ཉི་ཟླ་དངོས་གྲུབ་བྱིན་ཕོབ་ཅིག༔ དབང་བཞི་ངོ་བོ་གཅིག་ཏུ་སྡུད༔ པདྨ་ཐོད་ཕྲེང་བྱིན་ཕོབ་ཅིག༔ ཐབས་ཤེས་ཟུང་འཇུག་འགྲོ་བ་འདུལ༔ མཐིང་འོད་འབར་བས་བྱིན་ཕོབ་ཅིག༔ རྫུ་འཕྲུལ་སྐུ་ཡི་བཀོད་པ་བསྟན༔ པདྨ་བཛྲས་བྱིན་ཕོབ་ཅིག༔ ཧཱུྃ༔ བདེ་ཆེན་འཁོར་ལོའི་ཕོ་བྲང་ནས༔ རྡོ་རྗེ་ཐོད་ཕྲེང་བྱིན་ཕོབ་ཅིག༔ ལོངས་སྤྱོད་འཁོར་ལོའི་ཕོ་བྲང་ནས༔ པདྨ་ཐོད་ཕྲེང་བྱིན་ཕོབ་ཅིག༔ ཆོས་ཀྱི་འཁོར་ལོའི་ཕོ་བྲང་ནས༔ བུདྡྷ་ཐོད་ཕྲེང་བྱིན་ཕོབ་ཅིག༔ སྤྲུལ་པའི་འཁོར་ལོའི་ཕོ་བྲང་ནས༔ རཏྣ་ཐོད་ཕྲེང་བྱིན་ཕོབ་ཅིག༔ བདེ་སྐྱོང་འཁོར་ལོའི་ཕོ་བྲང་ནས༔ ཀརྨ་ཐོད་ཕྲེང་བྱིན་ཕོབ་ཅིག༔ མེ་ལོང་ཡེ་ཤེས་ངོ་བོ་ཉིད༔ རྡོ་རྗེ་མཁའ་འགྲོས་བྱིན་ཕོབ་ཅིག༔ སོར་རྟོག་ཡེ་ཤེས་ངོ་བོ་ཉིད༔ པདྨ་མཁའ་འགྲོས་བྱིན་ཕོབ་ཅིག༔ ཆོས་དབྱིངས་ཡེ་ཤེས་ངོ་བོ་ཉིད༔ སངས་རྒྱས་མཁའ་འགྲོས་བྱིན་ཕོབ་ཅིག༔ མཉམ་ཉིད་ཡེ་ཤེས་ངོ་བོ་ཉིད༔ རིན་ཆེན་མཁའ་འགྲོས་བྱིན་ཕོབ་ཅིག༔ བྱ་གྲུབ་ཡེ་ཤེས་ངོ་བོ་ཉིད༔ ལས་ཀྱི་མཁའ་འགྲོས་བྱིན་ཕོབ་ཅིག༔ ཧཱུྃ༔ ཡེ་གྲོལ་རྟོགས་པ་འཁོར་འདས་ཁྱབ༔ རྣམ་སྨིན་རིག་འཛིན་བྱིན་ཕོབ་ཅིག༔ ཞི་བའི་དགོངས་པ་བྱམས་པའི་འོད༔ སར་གནས་རིག་འཛིན་བྱིན་ཕོབ་ཅིག༔ རྒྱས་པའི་དགོངས་པ་སྙིང་རྗེའྀ་ཤུགས༔ ཚེ་དབང་རིག་འཛིན་བྱིན་ཕོབ་ཅིག༔ དབང་གི་དགོངས་པས་དགའ་བ་འཕེལ༔ ཕྱག་རྒྱའི་རིག་འཛིན་བྱིན་ཕོབ་ཅིག༔ དྲག་པོའི་དགོངས་པས་བཏང་སྙོམས་ཅན༔ ལྷུན་གྲུབ་རིག་འཛིན་བྱིན་ཕོབ་ཅིག༔ ཧཱུྃ༔ རྒྱ་མཚོའི་ཀློང་ནས་སྐུ་འཁྲུངས་པ༔ པདྨ་འབྱུང་གནས་བྱིན་ཕོབ་ཅིག༔ འཇའ་ལུས་རང་བཞིན་སྐྱེ་འཆི་སྤངས༔ ཙཎྜ་ལཱི་ཡིས་བྱིན་ཕོབ་ཅིག༔ ཡི་དམ་རྒྱུད་སྡེའི་དཀྱིལ་འཁོར་རྫོགས༔ དབང་ཆེན་རྟ་མཆོག་བྱིན་ཕོབ་ཅིག༔ སྨིན་གྲོལ་བུམ་བཟང་ཡང་བཅུད་ལྡན༔ རྡོ་རྗེ་ཕག་མོས་བྱིན་ཕོབ་ཅིག༔ ཧཱུྃ༔ བསིལ་བ་ཚལ་གྱི་གནས་མཆོག་ནས༔ པདྨ་སམ་བྷས་བྱིན་ཕོབ་ཅིག༔ རཱ་ག་རཀྟའི་གནས་མཆོག་ནས༔ བློ་ལྡན་མཆོག་སྲེད་བྱིན་ཕོབ་ཅིག༔ དགའ་བ་ཚལ་གྱི་གནས་མཆོག་ནས༔ པདྨ་རྒྱལ་པོས་བྱིན་ཕོབ་ཅིག༔ སོ་ས་གླིང་གི་གནས་མཆོག་ནས༔ ཉི་མ་འོད་ཟེར་བྱིན་ཕོབ་ཅིག༔ ཟ་ཧོར་གསང་བའི་གནས་མཆོག་ནས༔ ཤཱཀྱ་སེངྒེས་བྱིན་ཕོབ་ཅིག༔ རྡོ་རྗེ་གདན་གྱི་གནས་མཆོག་ནས༔ སེངྒེ་སྒྲ་སྒྲོགས་བྱིན་ཕོབ་ཅིག༔ སྟག་ཚང་སེངྒེ་བསམ་འགྲུབ་ནས༔ རྡོ་རྗེ་གྲོ་ལོད་བྱིན་ཕོབ་ཅིག༔ ཧཱུྃ༔ མཆིམས་ཕུ་དགེའུ་གོང་ཀེའུ་ཚང་ནས༔ སྣང་སྲིད་ཟིལ་གནོན་བྱིན་ཕོབ་ཅིག༔ ཀེའུ་རི་གསང་བ་ཡང་རྫོང་ནས༔ ཡེ་ཤེས་མཚོ་རྒྱལ་བྱིན་ཕོབ་ཅིག༔ བསམ་ཡས་ཆོས་ཀྱི་འཁོར་ལོ་བསྐོར༔ ཁྲི་སྲོང་ལྡེའུ་བཙན་བྱིན་ཕོབ་ཅིག༔ རྫུ་འཕྲུལ་བྲག་ལ་ཕུར་པ་གདབ༔ སངས་རྒྱས་ཡེ་ཤེས་བྱིན་ཕོབ་ཅིག༔ རླུང་སེམས་རྩལ་རྫོགས་ཉི་ཟེར་ཞོན༔ ནམ་མཁའི་སྙིང་པོས་བྱིན་ཕོབ་ཅིག༔ སྟོང་ཉིད་རྟ་སྐད་ཕྱོགས་བཅུར་སྒྲོག༔ རྒྱལ་བ་མཆོག་དབྱངས་བྱིན་ཕོབ་ཅིག༔ མ་མོ་མཁའ་འགྲོ་དབང་དུ་སྡུད༔ དཔལ་གྱི་ཡེ་ཤེས་བྱིན་ཕོབ་ཅིག༔ ལྷ་སྲིན་སྡེ་བརྒྱད་དམ་ལ་བཏགས༔ རླངས་ཆེན་དཔལ་སེང་བྱིན་ཕོབ་ཅིག༔ མཁས་གྲུབ་ཆོས་ཀྱི་སྒྲོ་འདོགས་བཅད༔ བཻ་རོ་ཙ་ནས་བྱིན་ཕོབ་ཅིག༔ ཏིང་འཛིན་རྟོགས་པ་མངོན་དུ་གྱུར༔ གཡུ་སྒྲ་སྙིང་པོས་བྱིན་ཕོབ་ཅིག༔ ནུས་པས་བྲག་ལ་བདུད་རྩི་འབྱིན༔ གཉགས་ཆེན་ཛྙཱ་ནས་བྱིན་ཕོབ་ཅིག༔ དྲག་སྔགས་དམོད་པས་གདུག་པ་འདུལ༔ རྡོ་རྗེ་བདུད་འཇོམས་བྱིན་ཕོབ་ཅིག༔ རྒྱལ་སྲས་མཁའ་སྤྱོད་གནས་སུ་འཕུར༔ ཡེ་ཤེས་དབྱིངས་ཀྱིས་བྱིན་ཕོབ་ཅིག༔ ཁ་ལ་མཚོན་ཐོགས་གཅན་གཟན་འཛིན༔ སོག་པོ་ལྷ་དཔལ་བྱིན་ཕོབ་ཅིག༔ མཁའ་ལྡིང་ལྟ་བུར་དབྱིངས་ལ་བསྐྱོད༔ སྣ་ནམ་ཡེ་ཤེས་བྱིན་ཕོབ་ཅིག༔ གདེང་ཆོག་ཕུར་པས་མངོན་སྤྱོད་གྲུབ༔ དཔལ་གྱི་དབང་ཕྱུག་བྱིན་ཕོབ་ཅིག༔ ཚེ་རབས་མི་བརྗེད་དྲན་པ་རྙེད༔ ལྡན་མ་རྩེ་མང་བྱིན་ཕོབ་ཅིག༔ མངོན་སྤྱོད་དགོངས་པས་གཞན་རྒྱུད་མཐོང་༔ སྐ་བ་དཔལ་བརྩེགས་བྱིན་ཕོབ་ཅིག༔ སྣོད་ཀྱི་རྒྱ་མཚོ་མཁའ་ལ་བཟློག༔ ཤུད་བུ་དཔལ་སེང་བྱིན་ཕོབ་ཅིག༔ འདུན་པས་རོ་ལངས་གསེར་བསྒྱུར་ནུས༔ རྒྱལ་བའི་བློ་གྲོས་བྱིན་ཕོབ་ཅིག༔ འོད་ཀྱི་ལྕགས་ཀྱུས་མཁའ་ལྡིང་འཛིན༔ ཁྱེའུ་ཆུང་ལོ་ཙཱས་བྱིན་ཕོབ་ཅིག༔ དམོད་པའི་ཕོ་ཉས་བྱང་གཡག་འགུགས༔ དྲན་པ་ནམ་མཁས་བྱིན་ཕོབ་ཅིག༔ རྒྱ་མཚོར་ཐོགས་མེད་ཉ་ལྟར་འགྱུ༔ འོ་བྲན་དབང་ཕྱུག་བྱིན་ཕོབ་ཅིག༔ སྲ་མཁྲེགས་ཕ་བོང་ཟན་ལྟར་རོལ༔ རྨ་ཐོག་རིན་ཆེན་བྱིན་ཕོབ་ཅིག༔ རྟོགས་པས་རི་བྲག་ཐོགས་མེད་བགྲོད༔ དཔལ་གྱི་རྡོ་རྗེས་བྱིན་ཕོབ་ཅིག༔ མཁའ་ལ་རྡོ་རྗེ་སྐྱིལ་ཀྲུང་བཞུགས༔ རྒྱལ་བ་བྱང་ཆུབ་བྱིན་ཕོབ་ཅིག༔ གནམ་ལྕགས་ཐོག་རྒོད་མདའ་ལྟར་འཕེན༔ ལང་འགྲོ་དཀོན་མཆོག་བྱིན་ཕོབ་ཅིག༔ པད་འབྱུང་སྤྲུལ་པས་འགྲོ་བ་འདུལ༔ རིག་འཛིན་བླ་མས་བྱིན་ཕོབ་ཅིག༔ ཧཱུྃ༔ བདེ་གཤེགས་ཀུན་གྱི་ཐུགས་སྒྲུབ་སྟེ༔ རྩ་གསུམ་བཀའ་འདུས་བྱིན་ཕོབ་ཅིག༔ ཐབས་ཀྱིས་འགྲོ་དོན་མཛད་པ་ཡི༔ དཔའ་བོ་གིང་བརྒྱད་བྱིན་ཕོབ་ཅིག༔ ཤེས་རབ་གྲོལ་ལམ་སྟོན་མཛད་པའི༔ མ་སྲིང་བརྒྱད་ཀྱིས་བྱིན་ཕོབ་ཅིག༔ བླ་མེད་དཀྱིལ་འཁོར་མཆོད་འབུལ་མ༔ ལྷ་མོ་བཅུ་དྲུག་བྱིན་ཕོབ་ཅིག༔ སྒོ་བཞི་སྐྱོང་མཛད་བདུད་བཞི་བསྲུངས༔ ལངྐ་གིང་བརྒྱད་བྱིན་ཕོབ་ཅིག༔ གནས་ཉུལ་རྣལ་འབྱོར་ཚོགས་ཁང་འགྲིམ༔ དབང་ཕྱུག་ཕྲ་མེན་བྱིན་ཕོབ་ཅིག༔ ཧཱུྃ༔ རྣམ་པར་རྒྱལ་བའི་ཁང་བཟང་ནས༔ ལྷ་ཡི་དབང་པོས་བྱིན་ཕོབ་ཅིག༔ གླིང་བཞིར་དབང་སྒྱུར་དད་དཔོན་པ༔ ཚོགས་བདག་ཚངས་པས་བྱིན་ཕོབ་ཅིག༔ མངའ་དབང་འདོད་སྤྱོད་རྒྱུད་ཀྱིས་ཕྱུག༔ གནོད་སྦྱིན་ཆེན་པོས་བྱིན་ཕོབ་ཅིག༔ དགོས་འདོད་མཆོད་སྦྱིན་དབུལ་ཕོངས་སེལ༔ ཀླུ་ཡི་དབང་པོས་བྱིན་ཕོབ་ཅིག༔ ཞི་བའི་དཀྱིལ་འཁོར་ཤར་སྒོ་སྐྱོང་༔ ཡུལ་འཁོར་སྲུང་བས་བྱིན་ཕོབ་ཅིག༔ རྒྱས་པའི་དཀྱིལ་འཁོར་ལྷོ་སྒོ་སྐྱོང་༔ འཕགས་སྐྱེས་པོ་ཡིས་བྱིན་ཕོབ་ཅིག༔ དབང་གི་དཀྱིལ་འཁོར་ནུབ་སྒོ་སྐྱོང་༔ སྤྱན་མི་བཟང་གིས་བྱིན་ཕོབ་ཅིག༔ དྲག་པོའི་དཀྱིལ་འཁོར་བྱང་སྒོ་སྐྱོང་༔ རྣམ་ཐོས་སྲས་ཀྱིས་བྱིན་ཕོབ་ཅིག༔ ཧཱུྃ༔ དཀྱིལ་འཁོར་ཕྱི་ནང་བར་ཆད་སྲུང་༔ ཁྲོ་བཅུ་ཡབ་ཡུམ་བྱིན་ཕོབ་ཅིག༔ སྐལ་མེད་ལོག་ལྟ་སྒྲོལ་མཛད་པ༔ གནོད་སྦྱིན་མཆེད་གསུམ་བྱིན་ཕོབ་ཅིག༔ སྒྲུབ་ལ་མི་དབང་དམ་སྲི་སྒྲོལ༔ གཏེར་སྲུང་ཡོངས་རྫོགས་བྱིན་ཕོབ་ཅིག༔ ཧཱུྃ༔ བདེ་གཤེགས་ཀུན་འདུས་དཀྱིལ་འཁོར་དུ༔ བླ་མ་རྣམས་ཀྱིས་བྱིན་ཕོབ་ཅིག༔ སྒྲུབ་ཆེན་བཀའ་བརྒྱད་དཀྱིལ་འཁོར་དུ༔ ཡི་དམ་རྣམས་ཀྱིས་བྱིན་ཕོབ་ཅིག༔ མ་རྒྱུད་འདུས་པའི་དཀྱིལ་འཁོར་ནས༔ མཁའ་འགྲོ་རྣམས་ཀྱིས་བྱིན་ཕོབ་ཅིག༔ འཆི་མེད་བསྒྲུབ་པའི་དཀྱིལ་འཁོར་དུ༔ ཚེ་བདག་རྣམས་ཀྱིས་བྱིན་ཕོབ་ཅིག༔ དངོས་གྲུབ་ཀུན་འབྱུང་དཀྱིལ་འཁོར་དུ༔ ནོར་བདག་རྣམ་སྲས་བྱིན་ཕོབ་ཅིག༔ བར་ཆད་ཀུན་སེལ་དཀྱིལ་འཁོར་ནས༔ རྡོ་རྗེ་གཞོན་ནུས་བྱིན་ཕོབ་ཅིག༔ ལས་མཐའ་མངོན་སྤྱོད་དཀྱིལ་འཁོར་དུ༔ ཆོས་སྐྱོང་གཏེར་སྲུང་བྱིན་ཕོབ་ཅིག༔ ཧཱུྃ༔ ཞི་བ་དབྱིངས་ཀྱི་དཀྱིལ་འཁོར་ནས༔ ཐུགས་རྗེའི་སྤྲིན་ཕུང་ཐིབས་སེ་ཐིབ༔ དྲག་པོ་ཁྲག་འཐུང་དཀྱིལ་འཁོར་དུ༔ དགྱེས་པའི་འབྲུག་སྒྲ་འུ་རུ་རུ༔ གཉིས་མེད་སྤྲུལ་པའི་དཀྱིལ་འཁོར་ནས༔ གཟི་བྱིན་གློག་དམར་ཁྱུགས་སེ་ཁྱུག༔ དཀྱིལ་འཁོར་ཀུན་འདུས་ལྷ་ཚོགས་རྣམས༔ བྱིན་རླབས་ཆར་རྒྱུན་ན་ར་ར༔ ཞི་བའི་ལྷ་ཚོགས་སྤུངས་སེ་སྤུང་༔ ཁྲོ་བོའི་དྲག་སྔགས་འུ་རུ་རུ༔ དཔའ་བོས་གར་བྱེད་ཤིགས་སེ་ཤིག༔ དཔའ་མོས་གླུ་ལེན་ཀྱུ་རུ་རུ༔ རིག་འཛིན་སྤྲིན་ལྟར་ཀྱི་ལི་ལི༔ མཁའ་འགྲོའི་བརྡ་སྐད་དི་རི་རི༔ གིང་ཆེན་བྲོ་རྡུང་ཁྲབས་སེ་ཁྲབ༔ གིང་མོས་གར་ཐབས་ཁྱུགས་སེ་ཁྱུག༔ ཆོས་སྐྱོང་ལས་བྱེད་ཤ་ར་ར༔ གནས་ཉུལ་བཤུགས་སྒྲ་ཙི་རི་རི༔ བྱིན་འབེབས་དབྱངས་སྙན་ཏ་ལ་ལ༔ སྐལ་ལྡན་བཞད་གད་ཡ་ལ་ལ༔ བྱིན་འབེབས་གར་ཐབས་ཁྲིགས་སེ་ཁྲིག༔ རིན་ཆེན་དར་དཔྱངས་པུ་རུ་རུ༔ རུས་རྒྱན་གཡེར་ཁ་སི་ལི་ལི༔ ཌཱ་རུ་ཅང་ཏེའུ་ཁྲོ་ལོ་ལོ༔ རྔ་སྒྲ་དུང་སྒྲ་བྷི་རི་རི༔ གནས་མཆོག་དམ་པ་ཉམས་རེ་སྤྲོ༔ གནས་མཆོག་ཉམས་རེ་དགའ་བའི་དཀྱིལ༔ རིགས་འདུས་དཀྱིལ་འཁོར་བྱིན་རེ་ཆེ༔ ལྷ་དང་སྲུང་མ་བག་རེ་དྲོ༔ སྐལ་ལྡན་ཕོ་མོ་དམ་ཚིག་གཙང་༔ དྲི་བཟང་དུད་པ་བསུང་རེ་ཞིམ༔ སྨན་གཏོར་རཀྟ་བཅུད་རེ་ཆེ༔ ཚོགས་ཀྱི་འཁོར་ལོ་ལྷུན་རེ་མཐོ༔ མཱཾ་ས་ཤ་ཆེན་དབྱིངས་སུ་བསྙེགས༔ ཚོགས་ཆང་བདུད་རྩི་མཚོ་ལྟར་འཁྱིལ༔ ཤིང་འབྲས་ཟས་རྣམས་བསམ་ལས་འདས༔ སྤྱན་གཟིགས་མཆོད་སྤྲིན་དཔག་མེད་ཚོགས༔ དམ་ཚིག